Når Garfield betræder travbanerne, går det oftest godt og ender med en sejr. Garfield er nu fire år, men allerede som 3-årig vandt han alle de løb, som han deltog i. -	Det er et fantastisk dyr, vi har med at gøre – han er en ener, siger Jeppe Juel, som sidder i vognen lige bag Garfield på løbsdage. Varmer op til årets derby Sidst, Jeppe Juel og Garfield var på banen sammen, var i Aarhus, og det gik ikke helt som planlagt. -	Vi var 10 for 10 favorit, og der hoppede han i sidste sving, så der hoppede 300.000 ud af vinduet, og det var lidt ærgerligt, men det må jeg påtage mig lidt af skylden for, siger Jeppe Juel. Mandag er der så sommertrav på Racing Arena Aalborg, og det løb bliver udelukkende brugt til, at Jeppe Juel og Garfield igen kan finde hinanden efter en mindre nedtur i Aarhus. -	Nu hoppede han sidst, og hesten og jeg havde en kollektiv dårlig dag, så derfor skal vi tilbage på sporet og have visket tavlen ren, så vi er klar til derbyet, siger Jeppe Juel. Det er sidst i august, at årets helt store derby, Dansk Trav Derby 2022, finder sted på Charlottenlund Travbane. -	Der er ingen, der er i tvivl om, at det er den bedste hest. Hvis han undgår sygdom og ellers er normalt på toppen, så har han en god chance, men der er også mange dygtige konkurrenter, siger Jeppe Juel om chancerne til derbyet, som han tror på, de vinder. Ægte familiehest Garfield er ejet og opdrættet af Jeppe Juels far, Niels Juel, og hesten betyder da også noget særligt for familien Juel. -	I min familie er vi tætte om den, fordi den er dygtig, speciel, og den betyder bare meget for os, siger Jeppe Juel. -	Min far har selv trukket den ud af moderen, og han har selv opdrættet moren til Garfield. Det er en lang proces, og jeg kan ikke rigtig beskrive det. 42-årige Jeppe Juel har kørt med travheste, siden han var otte år gammel. Undervejs har han stiftet bekendtskab med masser af heste. Alligevel mener han, at Garfield er noget specielt. -	Jeg har været heldig at køre ekstremt mange fine heste, og det er måske lidt for tidligt at sige, men undgår vi uheld og banker alle steder under bordet og krydser fingre og så videre, så er det den hest med mest potentiale, ingen tvivl om det, siger han.

Opsummering:
Jeppe Juel og Garfield har kun tabt to travløb, de har deltaget i, og begge gange må kusken påtage sig skylden.